Nariadenie Komisie (ES) č. 1617/1999
z 23. júla 1999,
ktoré stanovuje podrobné pravidlá pre vykonávanie nariadenia Rady (ES) č. 2494/95, pokiaľ ide o minimálne kritériá pri spracovaní poistenia v Harmonizovanom indexe spotrebiteľských cien a pozmeňuje nariadenie Komisie (ES) č. 2214/96
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2494/95 z 23. októbra 1995 o harmonizovaných indexoch spotrebiteľských cien [1], a najmä na jeho články 4 a 5 ods.3,
po konzultáciách s Európskou centrálnou bankou [2],
(1) keďže podľa článku 5 ods. 1 písm. b) nariadenia (ES) č. 2494/95 sa od každého členského štátu žiada, aby vytvoril harmonizovaný index spotrebiteľských cien (HICP) počnúc indexom za január 1997,
(2) keďže nariadenie Komisie (ES) č. 1749/96 [3], naposledy zmenené a doplnené v nariadení (ES) č. 1688/98 [4], stanovuje počiatočné pokrytie pre HICP, ktoré sa obmedzuje na tovary a služby zahrnuté do všetkých alebo do väčšiny národných indexov spotrebiteľských cien (CPI), keďže nariadenie Rady (ES) č. 1687/98 [5], ktorým sa mení a dopĺňa nariadenie (ES) č. 1749/96, definuje pokrytie HICP ako tie tovary a služby, ktoré sú zahrnuté do peňažných výdavkov domácností na konečnú spotrebu, keďže poistenia sú súčasťou pokrytia HICP,
(3) keďže existuje značný priestor na rozdiely v postupoch pri spracovaní poistenia v HICP, keďže je potrebné, aby harmonizovaná metodika pre poistenia zabezpečila, že výsledné HICP spĺňajú požiadavku porovnateľnosti z článku 4 nariadenia (ES) č. 2494/95, keďže v praxi nie je možné sledovať mesačné manipulačné poplatky za určitú poistku,
(4) keďže navrhované spracovanie poistenia je v súlade s definíciami uvedenými v Európskom systéme účtov (ESA) 1995 [6],
(5) keďže opatrenia uvedené v tomto nariadení sú v súlade so stanoviskom Výboru pre štatistické programy (VŠP),
PRIJALA TOTO NARIADENIE:
Článok 1
Cieľ
Cieľom tohto nariadenia je stanoviť minimálne kritériá pre ošetrenie poistenia [7] v Harmonizovaných indexoch spotrebiteľských cien (HICP), aby sa zabezpečila ich spoľahlivosť, význam a aby sa splnili požiadavky porovnateľnosti tak, ako sú uvedené v článku 4 nariadenia (ES) č. 2494/95.
Článok 2
Definície
Pre účely tohto nariadenia nižšie uvedené pojmy sa definujú nasledovne:
1. "hrubé poistné" je suma, ktorú zaplatí poistenec pri danom type poistenia, aby získal poistné krytie,
2. "nárok" je suma, ktorú poisťovňa platí poistencovi a iným stranám pri likvidácii úrazov alebo škody, ktorú utrpeli ľudia alebo tovar,
3. "doplnkové poistné" je príjem, ktorý získa poisťovňa investovaním svojich poistno-technických rezerv, ktoré tvoria preddavky (predplatenie) na poistenie, rezervy na nevyrovnané nároky a rezervy na pokrytie nevyrovnaných rizík,
4. poistno-technické rezervy predstavujú odvod do technických rezerv na pokrytie nevyrovnaných rizík, tento odvod robí poisťovňa,
5. "manipulačné poplatky" predstavujú hrubé poistné plus doplnkové poistné mínus nároky mínus zmeny poistno-technických rezerv.
Článok 3
Stanovenie váh poistenia
1. Váhy pri poistení sú odhadom agregovaných výdavkov domácností na manipulačné poplatky pri poistení pokrytých v HICP a vyjadrených ako podiel celkových výdavkov na všetkých zahrnutých tovaroch a službách. Váhy odrážajú priemerné agregované výdavky počas troch rokov.
2. Výdavky financované z nárokov sa spracujú, ako keby vznikli u poistenca alebo ostatných strán, ktoré si uplatňujú nárok, a nie u poisťovne. Váhy podindexov HICP zahŕňajú takéto výdavky vtedy, ak tieto vznikli v sektore domácností alebo za sektor domácností.
Článok 4
Ošetrenie cien poistného
1. Ceny používané v HICP na zostavenie indexov cien poistného sú hrubým poistným.
2. Hrubé poistné sa berie ako úplné poistné, ktoré je splatné pri danom poistení a neupravuje sa, aj keď poistka alebo hodnota krytia poistenia je naviazaná na index.
3. Podľa odseku 2, pre každé poistenie v cieľovej vzorke sa špecifikácie určujúce ceny zachovajú nezmenené. Ak sa tieto špecifikácie zmenia, ceny sa upravia podľa pravidiel, ktoré sa používajú pri úpravách pri zmene kvality a ktoré sú uvedené v článku 5 (ES) č. 1749/96.
Článok 5
Porovnateľnosť
Za porovnateľné sa považujú HICP zostavené podľa postupov uvedených v článkoch 3 a 4 tohto nariadenia alebo zostavené podľa iných postupov, ktoré nevedú k indexu systematicky sa líšiaceho o viac než jednu desatinu percentuálneho bodu v priemere za rok oproti predchádzajúcemu roku od indexu zostavenému podľa týchto postupov.
Článok 6
Kontrola kvality
Ak sa postupy ošetrenia poistenia líšia od postupov stanovených v článkoch 3 a 4 tohto nariadenia, členské štáty poskytnú Komisii (Eurostatu) informácie o postupoch vyvinutých na spracovanie poistení, a to skôr než ich použijú.
Členské štáty na požiadanie poskytnú Komisii (Eurostatu) informácie o postupoch použitých na splnenie požiadavky minimálnych kritérií zavedených v tomto nariadení.
Článok 7
Zrušenie
Poznámka 1 pod čiarou v skupine 12.4A Poistenie (S) v prílohe II nariadenia Komisie (ES) 2214/96 [8] sa ruší.
Článok 8
Účinnosť
Toto nariadenie nadobúda účinnosť dvadsiaty deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 23. júla 1999